Yakka tartibdagi uy-joylar hamda kichik hajmdagi noturar bino va inshootlarni qurish hamda rekonstruksiya qilish ishlari yuzasidan xususiy qurilish nazoratini amalga oshirish tartibi toʻgʻrisidagi nizomni tasdiqlash haqida
(resolution, 2026-04-13)

Oʻzbekiston Respublikasi Prezidentining “Qurilish va uy-joy kommunal xoʻjaligi sohasida davlat nazoratini samarali tashkil qilish chora-tadbirlari toʻgʻrisida” 2025-yil 14-apreldagi PF-66-son Farmoni hamda “Xizmatlar sohasi barqaror rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida” 2025-yil 27-fevraldagi PQ-78-son qarori ijrosini taʼminlash, shuningdek, yakka tartibdagi uy-joylar hamda kichik hajmdagi noturar bino va inshootlarni qurish hamda rekonstruksiya qilish ishlari yuzasidan qurilish nazoratini kuchaytirishning taʼsirchan zamonaviy mexanizmini joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Qurilish va uy-joy kommunal xoʻjaligi sohasida davlat nazoratini samarali tashkil qilish chora-tadbirlari toʻgʻrisida” 2025-yil 14-apreldagi PF-66-son Farmoniga muvofiq: yakka tartibdagi uy-joylar va kichik hajmdagi noturar bino va inshootlarni qurish hamda rekonstruksiya qilish ishlari yuzasidan qurilish nazorati xususiy sektor (keyingi oʻrinlarda — xususiy qurilish nazorati) tomonidan bajarilishi; xususiy qurilish nazorati arxitektura-shaharsozlik hujjatlarini ishlab chiqish faoliyati uchun litsenziyaga ega boʻlgan hamda qurilish obyekti loyiha-smeta hujjatlarining arxitektura qismini ishlab chiqqan loyiha tashkiloti (keyingi oʻrinlarda — loyihachi) tomonidan shartnoma asosida amalga oshirilishi; xususiy qurilish nazorati obyektlarida qurilish (rekonstruksiya ishlari) yakuniga yetgandan soʻng loyihachi tomonidan “Shaffof qurilish” milliy axborot tizimida xulosa shakllantirilishi va buyurtmachiga taqdim etilishi; qurilishi (rekonstruksiya ishlari) tugallangan obyektdan foydalanish uchun ruxsatnoma tegishli tuman (shahar) qurilish va uy-joy kommunal xoʻjaligi boʻlimlari (Toshkent shahrida — tuman qurilish boʻlimlari) tomonidan berilishi; xususiy qurilish nazorati amalga oshirilmaganda yoki nazoratni amalga oshirgan loyihachining ijobiy xulosasi mavjud boʻlmaganda, obyektlarni foydalanishga qabul qilish taqiqlanishi belgilangani maʼlumot uchun qabul qilinsin. 2. Yakka tartibdagi uy-joylar hamda kichik hajmdagi noturar bino va inshootlarni qurish hamda rekonstruksiya qilish ishlari yuzasidan xususiy qurilish nazoratini amalga oshirish tartibi toʻgʻrisidagi nizom ilovaga muvofiq tasdiqlansin. 3. Belgilansinki, ushbu qaror bilan belgilangan tartib mazkur qaror tasdiqlangan sanadan oldin qurilishi va rekonstruksiya qilish ishlari boshlab yuborilgan ikki qavatdan yuqori boʻlmagan (sokolni hisobga olmagan holda), balandligi yer yuzasidan 12 metrdan va (yoki) umumiy maydoni (yordamchi xoʻjalik imoratlarini hisobga olmagan holda) 500 kvadrat metrdan ortiq boʻlmagan yakka tartibdagi uy-joylar, qurilish hajmi 300 kub metrdan ortiq boʻlmagan noturar bino va inshootlarga nisbatan tatbiq etilmaydi. 4. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda qurilish va uy-joy kommunal xoʻjaligi vaziri Sh.S. Xidoyatov zimmasiga yuklansin. 1. Ushbu Nizom ikki qavatdan yuqori boʻlmagan (sokolni hisobga olmagan holda), balandligi yer yuzasidan 12 metrdan va (yoki) umumiy maydoni (yordamchi xoʻjalik imoratlarini hisobga olmagan holda) 500 kvadrat metrdan ortiq boʻlmagan yakka tartibdagi uy-joylar, qurilish hajmi 300 kub metrdan ortiq boʻlmagan noturar bino va inshootlar qurilishi hamda rekonstruksiya qilinishi yuzasidan qurilish nazorati xususiy sektor (keyingi oʻrinlarda — xususiy qurilish nazorati) tomonidan amalga oshirilishi tartibini belgilaydi. Mazkur Nizom Vazirlar Mahkamasining 2020-yil 20-avgustdagi 496-son qarori bilan tasdiqlangan Obyektlarda davlat qurilish nazoratini amalga oshirish boʻyicha maʼmuriy reglamentga 2-ilovadagi Qurilish obyektlarining xavf-xatar toifasi boʻyicha murakkablik toifalari tasnifida koʻrsatilgan II — IV toifadagi obyektlarga tatbiq etilmaydi. 2. Ushbu Nizomda quyidagi tushunchalardan foydalaniladi: buyurtmachi (mulkdor) — quriladigan yoki rekonstruksiya qilinadigan ikki qavatdan yuqori boʻlmagan (sokolni hisobga olmagan holda), balandligi yer yuzasidan 12 metrdan va (yoki) umumiy maydoni (yordamchi xoʻjalik imoratlarini hisobga olmagan holda) 500 kvadrat metrdan ortiq boʻlmagan yakka tartibdagi uy-joylar, qurilish hajmi 300 kub metrdan ortiq boʻlmagan noturar bino va inshootlar egasi, yaʼni mulkdor; xususiy qurilish nazorati obyekti — quyidagi qurilish obyektlari xususiy qurilish nazorati obyektlari hisoblanadi: ikki qavatdan yuqori boʻlmagan (sokolni hisobga olmagan holda), balandligi yer yuzasidan 12 metrdan va (yoki) umumiy maydoni (yordamchi xoʻjalik imoratlarini hisobga olmagan holda) 500 kvadrat metrdan ortiq boʻlmagan yakka tartibdagi uy-joylar; qurilish hajmi 300 kub metrdan ortiq boʻlmagan noturar bino va inshootlar; yengil turdagi (konstruksiyali) qurilmalar; xususiy qurilish nazoratchisi — obyektning loyiha hujjatlarini ishlab chiqqan loyiha tashkiloti yoki ushbu Nizomning 7-bandida nazarda tutilgan holatlarda arxitektura-shaharsozlik hujjatlarini ishlab chiqish faoliyati uchun litsenziyaga ega boʻlgan boshqa loyiha tashkiloti; qurilish bosqichi — qurilish obyektining sifati, mustahkamligi, zilzilabardoshligi va foydalanishda ishonchliligini taʼminlash borasida amalga oshirilayotgan qurilish-montaj ishlarining xavfga uchrashi mumkinligi yuqori boʻlgan bosqichi; obyektning loyiha hujjatlari — arxitektura va konstruksiya qismlaridan, shuningdek, qurilish (rekonstruksiya) madaniyatiga (obyektni koʻchalardan toʻsib turadigan moslamalar oʻrnatish, qurilish materiallarini koʻchada saqlamaslik) rioya etish boʻyicha majburiy koʻrsatmalardan iborat hujjatlar; qoidabuzarliklarni bartaraf etish boʻyicha koʻrsatma — xususiy qurilish nazoratchisi tomonidan taqdim etilgan, qoidabuzarliklar va ularni bartaraf etish muddatlari aks ettirilgan bajarilishi shart boʻlgan yozma talablar. 3. Xususiy qurilish nazorati: xususiy qurilish nazorati obyektning quruvchisi va nazoratchi oʻrtasida tuziladigan shartnoma asosida amalga oshiriladi; obyektda qurilishning barcha bosqichlarida bajariladigan qurilish (rekonstruksiya) ishlarining loyiha hujjatlari, shuningdek, shaharsozlik normalari va qoidalariga muvofiqligi yuzasidan nazorat oʻrnatadi; obyektni qurish, rekonstruksiya qilishning butun davri davomida amalga oshiriladi. Bunda xususiy qurilish nazoratini amalga oshirayotgan loyiha tashkiloti qonunchilikda belgilangan tartibda tugatilganda yoki ushbu Nizomning 7-bandida nazarda tutilgan holatlarda xususiy qurilish nazorati boshqa arxitektura-shaharsozlik hujjatlarini ishlab chiqish faoliyati uchun litsenziyaga ega boʻlgan loyiha tashkiloti bilan shartnoma asosida amalga oshiriladi. 4. Xususiy qurilish nazoratini amalga oshirishda loyihachi quyidagilarga haqli: a) obyekt qurilishida quruvchi tomonidan obyektning kelishilgan loyiha hujjatlariga rioya qilmaganlik holatlarini aniqlash. Bunda: kelishilgan loyiha hujjatlariga rioya qilmaslik holatlari boʻyicha dalolatnoma tuzish; qoidabuzarlikka yoʻl qoʻygan buyurtmachini (mulkdor) mazkur holatlar toʻgʻrisida ogohlantirish hamda qurilishni toʻxtatish toʻgʻrisida koʻrsatma taqdim etish; b) obyektda bajarilgan ishlar loyiha yechimlari, texnik reglamentlar, shaharsozlik normalari va qoidalari, texnik tartibga solish sohasidagi boshqa normativ hujjatlar, shuningdek, normativ-huquqiy hujjatlarga mos kelmasligi aniqlangan hollarda talablari buzilgan hujjatning aniq normasini (hujjatning nomi va undagi modda yoki bandini) koʻrsatish; v) bajarilgan qurilish va rekonstruksiya ishlari yuzasidan oʻtkazilgan qurilish nazorati yakunlari boʻyicha xulosa berish; g) qurilishi tugallangan obyektlarni foydalanishga qabul qilishda ishtirok etish. 5. Xususiy qurilish nazorati buyurtmachining (mulkdor) ixtiyori bilan amalga oshiriladi. Mazkur holatlarda buyurtmachi (mulkdor) xususiy qurilish nazoratini amalga oshirish zarurati mavjud emasligi toʻgʻrisida obyektning loyiha hujjatlarini ishlab chiqqan loyiha tashkilotiga u bilan obyektning loyiha hujjatlarini ishlab chiqish boʻyicha shartnomani tuzish jarayonida yozma ravishda bildirishnomani taqdim etadi. Xususiy qurilish nazorati olib boriladigan obyektlarda mualliflik nazorati yuritilmaydi. 6. Xususiy qurilish nazorati qiymati obyekt loyiha hujjatining qiymatidagi miqdorga teng alohida miqdorni tashkil etadi. 7. Xususiy qurilish nazoratchisi nazoratni amalga oshirish boʻyicha oʻz vakolatlarini buyurtmachining roziligi (yoki tashabbusi) bilan shartnoma asosida boshqa arxitektura-shaharsozlik hujjatlarini ishlab chiqish faoliyati uchun litsenziyaga ega boʻlgan yuridik shaxsga topshirish huquqiga ega. 8. Obyektda xususiy qurilish nazoratini amalga oshirish boʻyicha qonunchilik hujjatlarida belgilangan tartibda sertifikat olgan hamda asosiy ish joyi boʻyicha ishlayotgan xodim boʻlishi kerak. 9. Obyektlarda bir oyda kamida bir marta xususiy qurilish nazorati amalga oshiriladi. Bunda oʻtkaziladigan har bir xususiy qurilish nazoratining muddati bir ish kunidan oshmasligi shart. 10. Xususiy qurilish nazorati avvalgi nazorat davomida aniqlangan hamda qoidabuzarliklarni bartaraf etish boʻyicha koʻrsatmalarda qayd etilgan qoidabuzarliklarga barham berish maqsadida qayta oʻtkazilishi mumkin va ushbu vazifa doirasidan chetga chiqishi mumkin emas. Keyingi xususiy qurilish nazorati faqat qoidabuzarliklarni bartaraf etish boʻyicha koʻrsatmada berilgan muddat tugagandan soʻng oʻtkazilishi mumkin. 11. Xususiy qurilish nazorati texnologik jarayon buzilganda, inshootlar va uskunalar ishdan chiqqanda, shuningdek, odamlar hayoti va salomatligi, mol-mulki hamda atrof-muhitga zarar yetkazishi mumkin boʻlgan avariya holatlari yuzaga kelganda qoʻshimcha tarzda oʻtkaziladi. 12. Quyidagilar xususiy qurilish nazoratini oʻtkazishning asosiy prinsiplari hisoblanadi: xususiy qurilish nazorati faoliyatining qonuniyligi, xolisligi va oshkoraligi; yuridik va jismoniy shaxslarning huquqlari hamda qonuniy manfaatlarini himoya qilish; xususiy qurilish nazoratini amalga oshirish jarayonida xoʻjalik yurituvchi subyektlarning moliyalashtirish manbalaridan qatʼi nazar, moliya-xoʻjalik faoliyatiga aralashmaslik. 13. Xususiy qurilish nazorati obyekt qurilishining barcha bosqichlarida amalga oshiriladi. 14. Quyidagilar obyekt qurilishining asosiy bosqichlari hisoblanadi: bino va inshoot poydevorini qurish (xandaq va chuqurliklar); poydevor qurish (yerosti, yerusti qismi); asosiy koʻtarib turuvchi konstruksiyalarni qurish (bino va inshootlar sinchi); devorlar va toʻsib turuvchi konstruksiyalarni qurish; tom yopish; maxsus ishlarni bajarish (santexnika, isitish, suv taʼminoti va oqova suv (kanalizatsiya) tarmoqlari, chang-gazlarni tutib qolish uskunalari, chiqindilarni joylashtirish obyektlari, ventilyatsiya, elektrlashtirish va gazlashtirish tizimlari) binolar fasadlarini pardozlash. 15. Obyekt buyurtmachisi (mulkdor) qurilishning har bir bosqichi yakunlanishidan ikki kun avval xususiy qurilish nazoratchisini elektron va yozma shaklda xabardor qilishi lozim. Xususiy qurilish nazoratchisi xabarnomani olgan kundan boshlab 1 (bir) ish kuni ichida qurilish obyektiga sertifikatlangan nazoratchini biriktiradi. 16. Xususiy qurilish nazorati buyurtmachi (mulkdor) ishtirokida ushbu Nizomga 1-ilovada keltirilgan sxemaga muvofiq amalga oshiriladi. 17. Obyektda bajarilgan ishlar loyiha yechimlari, shaharsozlik normalari va qoidalari, shuningdek, normativ-huquqiy hujjatlarga muvofiq emasligi aniqlangan holatlarda, talablari buzilgan hujjatning aniq normasi (hujjatning nomi va undagi modda yoki bandlar), obyektning qurilish yoki rekonstruksiya qilish loyihasidan chetlab oʻtilgan aniq holat koʻrsatilgan holda bajarilgan qurilish va rekonstruksiya qilish ishlarining nomuvofiqligi toʻgʻrisida obyekt quruvchisiga ushbu Nizomga 2-ilovaga muvofiq yozma koʻrsatma xususiy qurilish nazoratchisi tomonidan imzolangan va muhrlangan tarzda beriladi. Koʻrsatma shaharsozlik faoliyati subyektlariga nisbatan sanksiyalar qoʻllashni nazarda tutmaydi. 18. Ikki qavatli yakka tartibdagi uy-joylar va noturar joylar qurilishida vizual tekshiruvlar instrumental-texnik tekshiruv oʻtkazilishini talab etadigan hollarda binolar va inshootlarning zilzilabardoshlikka doir instrumental-texnik tekshiruvi xususiy qurilish nazoratchisining asoslantirilgan tashabbusi bilan oʻtkazilishi mumkin. Instrumental-texnik tekshiruv qonunchilikda belgilangan tartibda qurilish va uy-joy kommunal xoʻjaligi sohasida hududiy nazorat qilish inspeksiyalari yoki maxsus litsenziyalangan tashkilotlar va ilmiy-tadqiqot muassasalari tomonidan shartnoma asosida amalga oshiriladi. 19. Buyurtmachi (mulkdor) elektron va yozma shakldagi koʻrsatmada qayd etilgan qoidabuzarliklarni rad etsa, xususiy qurilish nazoratchisining xatti-harakatlari yuzasidan sudga belgilangan tartibda shikoyat qilish huquqiga ega. 20. Aniqlangan qoidabuzarliklarni bartaraf etish boʻyicha koʻrsatma qoidabuzarlikni tuzatish mumkin boʻlgan holatlarda beriladi. Obyektning konstruktiv va boshqa xususiyatlari inobatga olinib, kamchiliklarni bartaraf etishning quyidagi muddatlari va tekshirish sanasi belgilanadi: aniqlangan qoidabuzarlikni bartaraf etish uchun — 30 kalendar kun davomida; qurilishni toʻxtatish — ikki ish kuni davomida. 21. Xususiy qurilish nazorati natijalariga koʻra avval aniqlangan qoidabuzarliklar bartaraf etilganda xususiy qurilish nazoratchisi tomonidan qurilishi yakunlangan bosqichning muvofiqligi toʻgʻrisidagi dalolatnomaning “Qoidabuzarlikni bartaraf etish toʻgʻrisida koʻrsatmalar” qismida tegishli yozuvi qayd etiladi. 22. Xususiy qurilish nazoratchisi quyidagi hollarda obyektlardagi qurilish va rekonstruksiya ishlarini toʻxtatish toʻgʻrisida ushbu Nizomga 3-ilovaga muvofiq koʻrsatma beradi: bino va inshootlar, ularning ayrim qismlari va muhandislik kommunikatsiyalarining oʻzgarishi yoki qulab tushish xavfini yuzaga keltiradigan kamchiliklar (qoidabuzarliklar) aniqlanganda; obyekt qurilish loyihasi oʻzgartirilib, belgilangan tartibda kelishilmaganda yoki qurilish (rekonstruksiya) ishlari tasdiqlangan loyiha hujjatlariga rioya etmasdan amalga oshirilganda. 23. Xususiy qurilish nazoratchisi tomonidan qurilish va rekonstruksiya ishlarini toʻxtatish toʻgʻrisidagi koʻrsatma bevosita buyurtmachiga (mulkdor) uning imzosi mazkur hujjatning nusxasiga qoʻydirilgan holda topshiriladi. Buyurtmachining (mulkdor) bevosita oʻziga ushbu koʻrsatmani topshirish imkoniyati boʻlmagan holatlarda koʻrsatma pochta orqali yuboriladi. 24. Aniqlangan qoidabuzarliklarni bartaraf etish imkoniyati boʻlmagan holatlarda xususiy qurilish nazoratchisi shaharsozlik normalari va qoidalari buzilgan holda bajarilgan konstruktiv elementlarni buzish (yoki demontaj qilish) toʻgʻrisida taqdimnoma rasmiylashtiradi. 25. Buyurtmachi (mulkdor) tomonidan nazoratchining koʻrsatmalarini bajarish, shu jumladan, obyektlardagi qurilish va rekonstruksiya ishlarini toʻxtatish rad etilgan holatlarda xususiy qurilish nazoratchisi ushbu Nizomning 18, 24 va 26-bandlarida nazarda tutilgan hujjatlarni ilova qilgan holda davlat arxitektura nazoratini oʻtkazish va buyurtmachi (quruvchi)ga nisbatan tegishli choralar koʻrish yuzasidan “Shaffof Qurilish” MAT orqali Qurilish va uy-joy kommunal xoʻjaligi vazirligining Davlat arxitektura nazorati departamentiga yoki bevosita tuman (shahar) qurilish va uy-joy kommunal xoʻjaligi boʻlimiga murojaat yuboradi. 26. Tuman (shahar) qurilish va uy-joy kommunal xoʻjaligi boʻlimi murojaat kelib tushgandan soʻng uni Vazirlar Mahkamasining 2025-yil 28-martdagi 192-son qarori bilan tasdiqlangan Oʻzboshimchalik bilan qurilgan bino va inshootlarni aniqlash hamda bartaraf etishda davlat arxitektura nazoratini amalga oshirish tartibi toʻgʻrisidagi nizomga asosan Qurilish va uy-joy kommunal xoʻjaligi vazirligining Davlat arxitektura nazorati departamentiga yuboradi. 27. Obyektning qurilishi yakunlangan va xususiy qurilish nazoratchisining qurilish jarayonidagi kamchiliklarni bartaraf etish boʻyicha koʻrsatmalari (mavjud boʻlganda) bajarilgandan soʻng buyurtmachi (mulkdor) xususiy qurilish nazoratchisidan ijobiy xulosa olish uchun ariza bilan murojaat qiladi. 28. Xususiy qurilish nazoratchisi besh ish kuni mobaynida ijobiy xulosa beradi yoki obyektni qoʻshimcha koʻzdan kechirib, ushbu Nizomning 29-bandidagi asoslar mavjud boʻlganda, ijobiy xulosa berishni rad etadi. 29. Quyidagilar xulosa berishni rad etish uchun asos boʻladi: xususiy qurilish nazoratini amalga oshirish uchun tuzilgan shartnomada belgilangan toʻlov toʻlanmaganda; kelishilgan loyiha yechimlari hamda shaharsozlik hujjatlari talablari buzilganda; bino va inshootlarning zilzilabardoshliligiga taʼsir qiluvchi, shuningdek, fuqarolar hayoti va sogʻligʻiga tahdid soluvchi konstruktiv qoidabuzarliklar mavjud boʻlganda; xususiy qurilish nazoratchisiga obyektni oʻrganish uchun imkoniyat yaratilmagani. Bunda bu haqida kamida ikkita xolis ishtirokida dalolatnoma tuzilishi lozim; obyekt qurilishi shaharsozlik normalari va qoidalariga muvofiq emasligi. Xulosa berishni boshqa asoslar, shuningdek, maqsadga muvofiq emas degan vaj bilan rad etish qatʼiyan taqiqlanadi. Rad etish shaharsozlik hujjatining nomi, uning qismi, bandi, kichik bandi yoki xatboshisiga asoslangan va u koʻrsatilgan boʻlishi talab etiladi. 30. Buyurtmachi (mulkdor) xulosa berish rad etilgan kundan boshlab oʻn ish kuni mobaynida xulosani olish uchun qayta murojaat qilish huquqiga ega. Xulosani berishni rad etish uchun asos boʻlgan holatlar bartaraf etilib, takroran ariza tushganidan soʻng obyekt xususiy qurilish nazoratchisi tomonidan ikki ish kunidan oshmagan muddatda koʻrib chiqiladi va ijobiy xulosa beriladi. Arizani takroran koʻrib chiqishda avvalgi rad etish asoslarida bayon etilmagan sabablarning keltirilishiga yoʻl qoʻyilmaydi, avval koʻrsatilgan sabablar bartaraf etilganligini tasdiqlovchi maʼlumotlar bilan bogʻliq rad etish sabablari keltirilishi bundan mustasno. 31. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.